
Ügyfélbarátok-e a kereskedelmi bankok, aktív vagy passzív stratégiát válasszunk? – Rövid elemzés az itthoni kereskedelmi banki szférában

Dolgozatunk célja az volt, hogy megvizsgáljuk a magyarországi kereskedelmi bankok közötti versenyt a lakossági ügyfelekért. A verseny szemléltetéséhez a versenyt kiváltó okokat kerestük, amihez először röviden bemutattuk a bankszektort. A versenyt a lakossági ügyfél szemszögéből igyekeztünk elsősorban megvilágítani, különös tekintettel a lakosság és kereskedelmi bankok viszonyára. Azt vizsgáltuk, mennyire érzékenyen reagál a lakosság a megtakarításokért folyó versenyre. A lakosság szempontjából a verseny tisztasága több feltétel teljesülését igényli: 
· A bankok átlátható és az ügyfelek részére megérthető termékeket kínáljanak
· A lakossági ügyfelek képesek legyenek a rendelkezésükre álló kondíciók alapján céljaik és érdekeik szerinti döntésre.
· Az erre kijelölt hatóság képes legyen és szándékában álljon a folyamatos fogyasztóvédelem
A tiszta piaci verseny elmélete és a valós piaci verseny gyakorlata nemritkán eltérő lehet. Példaként két jelenleg is aktuális, még le sem zárt piaci anomáliát említünk meg röviden.
A piaci verseny jellegét a magyarországi kereskedelmi bankok termékpalettáján vizsgáltuk. Az itthon is fiókokkal rendelkező, lakossági szolgáltatásokat nyújtó kereskedelmi bankokban személyes látogatást tettünk, ügyfélként útbaigazítást, tanácsot kértünk a termékek/szolgáltatások közötti választásban. Végül egyféle terméket, a lekötött banki betétet választottuk, mint kiindulópontot a részletes elemzéshez. A választást a termék egyszerűsége és népszerűsége is indokolta. Azonban, mint kutatásunkból is kiderül, nagy hibát véthet az, aki ezen termékeket pontos ismeretük nélkül vásárolja...



